Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 16/15/5506	Martin, 21.8.2015
EEČ : 2-40-201-2015

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že 
dňa 04.12.2014 v čase o 16.25 h viedol osobné motorové vozidlo zn. Fiat Punto, evidenčného čísla XXXXX, po ceste 1/65 v smere od obce Vrútky do Martina, pričom sa nevenoval plne vedeniu vozidla a nesledoval situáciu v cestnej premávke, následkom čoho nedal prednosť chodkyni XXXXX, nar. XXXXX, ktorá prechádzala po priechode pre chodcov cez uvedenú cestu v smere od vojenských kasáni k obytnému paneláku a došlo ku stretu ľavého predného blatníka a spätného zrkadla vozidla zn. Fiat Punto s chodkyňou, 
XXXXX, nar. XXXXX, trvale bytom XXXXX, XXXXX, v dôsledku čoho poškodená utrpela zlomeninu diafýzy proximálnej časti vretenovej aj lakťovej kosti s dislokáciou, zmliaždenie a odreniny tváre, krvný výron v ľavej očnicovej oblasti, zmliaždenie hrudníka vľavo a zmliaždenie a odreniny predkolenia vľavo s vystavením práceneschopnosti v trvaní 4-6 mesiacov, obvinený XXXXX bol podrobený dychovej skúške s negatívnym výsledkom, takisto bola podrobená dychovej skúške aj chodkyňa XXXXX, ktorej výsledok bol 0,68 MG/L, na osobnom motorovom vozidle zn. Fiat Punto, evidenčného čísla XXXXX vznikla pre poškodenú XXXXX, trvale bytom XXXXX, XXXXX,  majetková škoda vo výške 241,- €, 

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
	Poverený príslušník Okresného dopravného inšpektorátu Martin uznesením zo dňa 02.01.2015, XXXXX podľa § 199 ods. 1 Tr. por začal trestné stíhanie a postupom podľa § 206 ods. 1 Tr. por. vzniesol obvinenie XXXXX, nar. XXXXX, pre prečin ublíženia na zdraví podľa § 158 Tr. zák. na tom skutkovom základe ako je uvedené vo výrokovej časti uznesenia. 
	Po vypracovaní odborného vyjadrenia bola vec z dôvodu vecnej príslušnosti postúpená vyšetrovateľovi Okresného riaditeľstva PZ, odboru kriminálnej polície Martin, ktorý zmenil právnu kvalifikáciu na prečin ublíženia na zdraví podľa § 157 ods. 1, ods. 2 písm. a) Tr. zák. a  skrátené vyšetrovanie vykonával pod XXXXX   	
Po vykonaní všetkých potrebných úkonov za účelom objasnenia skutkového stavu veci vyšetrovateľ Okresného riaditeľstva PZ, odboru kriminálnej polície Martin v rámci prípravného konania predložil spisový materiál na Okresnú prokuratúru Martin s návrhom na konečné rozhodnutie. 
Vyšetrovateľ PZ vypočul obvineného, svedkyňu poškodenú XXXXX a svedkyňu poškodenú XXXXX. Do vyšetrovacieho spisu boli zabezpečené záznam dopravnej nehody, zápisnica o obhliadke miesta dopravnej nehody s náčrtom dopravnej nehody a fotodokumentáciou, zápisy o dychovej skúške, evidenčnú kartu vodiča, evidenčnú kartu vozidla, výpis z Ústrednej evidencie priestupkov MV SR, odpis registra trestov a znalecký posudok k zraneniam poškodenej XXXXX a odborné vyjadrenie k stanoveniu výšky škody na majetku.    
Dňa 19.08.2015 obhajca obvineného doručil na Okresnú prokuratúru Martin úmrtný list vydaný Slovenskou republikou, z ktorého vyplýva, že XXXXX, nar. XXXXX XXXXX, naposledy trvale bytom XXXXX, okres XXXXX, zomrel dňa XXXXX v Martine.
Podľa § 215 ods. 1 písm. d) Tr. por. prokurátor  zastaví  trestné stíhanie,  ak je trestné stíhanie neprípustné  podľa § 9 Tr.  por.
Podľa § 9 ods. 1 písm. d) Tr. por.  trestné  stíhanie nemožno  začať, a ak  už bolo začaté  nemožno  v ňom  pokračovať a musí  byť  zastavené, a to  v prípade proti  tomu,  kto  zomrel alebo bol  vyhlásený  za mŕtveho.   
Vychádzajúc z tejto  skutočnosti  a z dôvodu, že  trestné  stíhanie  voči  tomu,  kto  zomrel  je neprípustné, rozhodla som  tak,  ako  je uvedené  vo  výrokovej  časti tohto  uznesenia.     

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Petra Šimková
prokurátorka